Laugardaginn 25. apríl var æfingadagur hjá framtíðarhópi Sundsamband Íslands ( SSÍ ) . Í hópnum eru 45 ungir sundmenn , fæddir á árunum 1999 – 2001 . Að þessu sinni átti Sundfélag Akraness ( SA ) þrjár stúlkur í hópnum sem hefur fengið nafnið Tokyo-kynslóðin en sem kunnugt er verða sumarólympíuleikarnir haldnir í Japan 2020 . Það voru þær Eyrún Sigþórsdóttir , Brynhildur Traustadóttir og Una Lára Lárusdóttir . Skilyrði fyrir að komast í hópinn var að sundmenn fæddir 2001 þurftu að hafa synt á árinu sund sem gæfi að lágmarki 500 FINA -sundstig og fyrir sundmenn fædda árið 1999 voru það 550 FINA-stig . Æfingabúðirnar voru í Reykjavík þar sem synt var undir leiðsögn landsliðsþjálfara Íslands í sundi , Jacky Pellerin . Honum til aðstoðar voru Arna Þórey Sveinbjörnsdóttir þjálfari Breiðabliks , Ragnar Friðbjarnarson , þjálfari Fjölnis og Eðvarð Þór Eðvarðsson þjálfari hjá ÍRB . Auk æfinganna fékk hópurinn fræðslu um leiðir til að ná árangri í sundíþróttinni og bar hæst heimsókn Ólafs Stefánssonar , afreksmannsins í handbolta , sem fræddi hópinn um metnað og leiðir til framgangs í íþróttum . Sundsambandið væntir mikils af þessum unglingum sem eru framtíðarsundmenn Íslands . Ágúst í landsliðið Þá bárust í gær fréttir af því að að Ágúst Júlíusson íþróttamaður Akraness , hefur verið valinn í landslið Íslands í sundi til að taka þátt í Smáþjóðaleikunum sem fram fara í Reykjavík fyrstu vikuna í júní .